*Projekts*

LATVIJAS REPUBLIKAS MINISTRU KABINETS

2016.gada \_\_\_. \_\_\_\_\_\_\_\_\_\_\_\_\_\_\_\_\_\_ Rīkojums Nr. \_\_\_\_\_\_\_

Rīgā (prot. Nr. \_\_\_ \_\_\_.§)

**Par konceptuālo ziņojumu “Kompleksi pasākumi elektroenerģijas tirgus attīstībai”**

1. Atbalstīt konceptuālā ziņojuma “Kompleksi pasākumi elektroenerģijas tirgus attīstībai” (turpmāk – konceptuālais ziņojums) 3.risinājuma variantu, kas paredz ikgadēju finansējumu valsts budžeta programmai “Elektroenerģijas lietotāju atbalsts” šādā apmērā: 2017.gadā – 78 806 224 EUR, 2018.gadā – 87 272 417 EUR, 2019.gadā – 89 241 761 EUR.

2. Finanšu ministrijai, sagatavojot likumprojektu “Par valsts budžetu 2017. gadam” un likumprojektu “Par vidēja termiņa budžeta ietvaru 2017., 2018. un 2019. gadam” paredzēt valsts budžetā ikgadēju finansējumu obligātās iepirkuma komponentes noturēšanai atbilstoši konceptuālā ziņojuma 3. risinājuma variantam, kas paredz obligātā iepirkuma komponentes diferencēšanu un vidējā līmeņa saglabāšanu 26,79 EUR/MWh apmērā. Ja valsts budžetā noteiktais finansējums ir lielāks par faktiski nepieciešamo, lai noturētu obligātā iepirkuma komponentes vidējo līmeni 26,79 EUR/MWh līmenī, Ekonomikas ministrijai izmaksāt tikai konkrētajā gadā faktiski nepieciešamo finansējuma apjomu.

3. Akciju sabiedrības „Latvenergo” valsts kapitāla daļu turētājam paredzēt 2017. gadā dividendēs (par 2016. gada pārskata gadu) izmaksāt 85 441 835 EUR, 2018.gada dividendēs (par 2017. gada pārskata gadu) 117 048 431 EUR, 2019.gada dividendēs (par 2018. gada pārskata gadu) 124 820 916 EUR.

4. Finanšu ministrijai, sagatavojot likumprojektu “Par valsts budžetu 2017. gadam”, ņemt vērā šādas plānoto ieņēmumu prognozes valsts budžeta programmas “Elektroenerģijas lietotāju atbalsts” izdevumu segšanai 2017.gadā – 78 806 224 EUR (32 627 027 EUR – subsidētās elektroenerģijas nodokļa ieņēmumi; 10 787 362 EUR – pievienotās vērtības nodokļa ieņēmumi, 4 700 000 EUR – elektroenerģijas nodokļa ieņēmumi, 30 691 835 EUR - akciju sabiedrības “Latvenergo” dividendes).

5. Atbalstīt akciju sabiedrības “Latvenergo” ikgadējo dividenžu novirzīšanu valsts budžeta programmai “Elektroenerģijas lietotāju atbalsts” nepieciešamajā apjomā šādā apmērā: 2017.gadā – 30 691 835 EUR, 2018.gadā – 65 948 431 EUR, 2019.gadā – 73 720 916 EUR.

6. Finanšu ministrijai precizēt valsts pamatbudžeta ieņēmumus, palielinot maksājumu par valsts kapitāla izmantošanu prognozi 2018. gadā par 5 595 811 euro, 2019. gadā par 46 420 916 euro, savukārt samazinot maksājumu par valsts kapitāla izmantošanu prognozi 2017.gadā par 17 318 120 euro, subsidētās elektroenerģijas nodokļa prognozi 2017.gadā par 4 381 973 euro, 2018.gadā par 31 205 860 euro, 2019.gadā par 6 986 000 euro, pievienotās vērtības nodokļa prognozi 2017.gadā par 846 334 euro, 2018.-2019. gadā par 812 851 euro katru gadu, elektroenerģijas nodokļa prognozi 2017.-2019.gadā par 700 000 euro katru gadu.

7. Finanšu ministrijai iekļaut likumprojektā “Par valsts budžetu 2017. gadam” un likumprojektā “Par vidēja termiņa budžeta ietvaru 2017., 2018. un 2019. gadam” regulējumu, kas paredz, kādā apmērā akciju sabiedrība “Latvenergo” ieskaita valsts pamatbudžeta ieņēmumos maksājumus par valsts kapitāla izmantošanu (ieņēmumu no dividendēm) no akciju sabiedrības rīcībā palikušās tīrās peļņas 2017., 2018. un 2019. gadā, tai skaitā dividenžu apmēru, kas tiek novirzītas elektroenerģijas lietotāju atbalstam, un valsts budžeta dotācijas apmēru obligātā iepirkuma komponentes vidējā līmeņa saglabāšanai 26,79 EUR/MWh apmērā 2017. gadā, 2018. gadā un 2019. gadā.

8. Ekonomikas ministram triju mēnešu laikā pēc tam, kad saņemts Eiropas Komisijas lēmums valsts atbalsta lietā Nr. SA.43140 (2015/NN), iesniegt Ministru kabinetā informatīvo ziņojumu par priekšlikumiem subsidētās elektroenerģijas nodokļa piemērošanai un tā likmēm no 2017. gada un turpmāk, atsevišķu elektroenerģijas ražošanas atbalsta formulu pārskatīšanai un paredzamiem grozījumiem normatīvajā regulējumā.

9. Ekonomikas ministrijai izstrādāt un ekonomikas ministram iesniegt noteiktā kārtībā Ministru kabinetā likumprojektu par valsts budžetu 2017. gadam pavadošo likumprojektu paketē likumprojektu par grozījumiem Elektroenerģijas tirgus likumā, paredzot, ka izmaksas, ko veido maksājumi par uzstādīto elektrisko jaudu, sedz visi Latvijas elektroenerģijas galalietotāji proporcionāli pieprasītajai jaudai, sadalot izmaksas atbilstoši noteiktajai sistēmas pakalpojumu tarifu jaudas komponentei, kompensējot publiskajam tirgotājam iepirkuma izdevumus, kā arī paredzot valsts budžeta dotācijas attiecināšanu uz kompensējamām izmaksām, kuras sedz visi Latvijas elektroenerģijas galalietotāji proporcionāli savam elektroenerģijas patēriņam, primāri attiecinot to uz kompensējamām izmaksām, kurām netiek piemērota samazinātā līdzdalība izdevumu kompensēšanai publiskajam tirgotājam Elektroenerģijas tirgus likuma 30.2 panta pirmajā daļā noteiktajā kārtībā.

10. Finanšu ministrijai izstrādāt un finanšu ministrei iesniegt noteiktā kārtībā Ministru kabinetā likumprojektu par valsts budžetu 2017. gadam pavadošo likumprojektu paketē likumprojektu par grozījumiem Elektroenerģijas nodokļa likumā, paredzot elektroenerģijas nodokļa atbrīvojumu, kas ir noteikti Elektroenerģijas nodokļa likuma 6. panta pirmajā daļā, atcelšanu no 2017. gada 1. janvāra.

11. Atzīt par spēku zaudējušu Ministru kabineta 2015. gada 17. septembra rīkojumu Nr. 567 “Par konceptuālo ziņojumu “Kompleksi pasākumi elektroenerģijas tirgus attīstībai””.

12. Ekonomikas ministrijai, izmantojot Pārvades sistēmas operatora 2016. gada ikgadējā novērtējuma ziņojumā veikto bāzes jaudu izvērtējumu reģionā, līdz 2017.gada 1.maijam izstrādāt un ekonomikas ministram iesniegt Ministru kabinetā informatīvo ziņojumu par elektroenerģijas cenu un to ietekmējošajiem faktoriem, kurā cita starpā tiek izvērtēta dabasgāzes koģenerācijas elektrostaciju ar uzstādīto elektrisko jaudu virs 100 MW atbalsta ietekme uz elektroenerģijas cenā.

13. Ekonomikas ministrijai gadījumā, ja kādā gadā tiek konstatēta AS “Latvenergo” dividenžu nepietiekamība, lai nodrošinātu budžeta dotāciju obligātā iepirkuma komponentes vidējā līmeņa 26,79 EUR/MWh apmērā noturēšanai, izstrādāt un ekonomikas ministram iesniegt Ministru kabinetā kompensējamo pasākumu priekšlikumus, kas nodrošinātu fiskāli neitrālu ietekmi uz valsts budžetu.

Ministru prezidents Māris Kučinskis

Ministru prezidenta biedrs,
ekonomikas ministrs Arvils Ašeradens

Iesniedzējs:

Ministru prezidenta biedrs,
ekonomikas ministrs Arvils Ašeradens

Vīza:

Valsts sekretārs J.Stinka

29.08.2016. 11:09

809

R.Meijers

67013176, Roberts.Meijers@em.gov.lv